钦定古今图书集成/明伦汇编/官常典/第457卷 > 丁奉
## 钦定古今图书集成/明伦汇编/官常典/第457卷 > 丁奉

按《吴志》本传：“奉字承渊，庐江安丰人也。少以骁勇为
小将，属甘宁、陆逊、潘璋等，数随征伐，战斗常冠军。每
斩将搴旗，身被创夷，稍迁偏将军。孙亮即位，为冠军
将军，封都亭侯。魏遣诸葛诞、胡遵等攻东兴，诸葛恪
率军拒之。诸将皆曰：‘敌闻太傅自来，上岸必遁走’。奉
独曰：‘不然。彼动其境内，悉许洛兵，大举而来，必有成
规，岂虚还哉！无恃敌之不至，恃吾有以胜之’。”及恪上
岸，奉与将军唐咨、吕据、留赞等俱从山西上。奉曰：“今
诸军行迟，若敌据便地，则难与争锋矣。”乃辟诸军使
下道，帅麾下三千人径进。时北风，奉举帆二日至，遂
据徐塘。天寒雪，敌诸将置酒高会。奉见其前部兵少，
相谓曰：“取封侯爵赏，正在今日。”乃使兵解铠著胄，持
短兵，敌人从而笑焉，不为设备。奉纵兵斫之，大破敌
前屯。会据等至，魏军遂溃。迁灭寇将军，进封都亭侯。
魏将文钦来降，以奉为虎威将军，从孙峻至寿春迎
之。与敌追军战于高亭，奉跨马持矛，突入其阵中，斩
首数百，获其军器。进封安丰侯。太平二年，魏大围之，
遣朱异、唐咨等往救，复使奉与黎斐解围，奉为先登，
屯于黎浆，力战有功，拜左将军。孙休即位，与张布谋
欲诛孙𬘭。布曰：“丁奉虽不能吏书，而计略过人，能断
大事。”休召奉告曰：“𬘭秉国威，将行不轨，欲与将军诛
之。”奉曰：“丞相兄弟友党甚盛，恐人心不同，不可卒制，
可因腊会有陛下兵以诛之也。”休纳其计，因会请𬘭，
奉与张布目左右斩之。迁大将军，加左右都护。永安
三年，假节，领徐州牧。六年，魏伐蜀，奉率诸军向寿春，
为救蜀之势。蜀亡，军还。休薨，奉与丞相濮阳兴等从
万彧之言，共迎立孙皓，迁右大司马，左军师。宝鼎三
年，皓命奉与诸葛靓攻合肥，奉与晋大将石苞书，构
而间之，苞以征还。建衡元年，奉复率众治徐塘，因攻
晋穀阳。穀阳民知之，引去，奉无所获，皓怒，斩奉，导军
三年。奉贵而有功，渐以骄矜，或有毁之者，皓追以前
出军事，徙奉家于临川。奉弟封，官至后将军，先奉死。